Správa
o plnení úloh vyplývajúcich zo Stratégie prevencie kriminality 
v Slovenskej republike v roku 2001

V roku 2001 pokračovalo plnenie úloh, ktoré vyplývali zo Stratégie prevencie kriminality v SR, schválenej na základe programového vyhlásenia vlády uznesením vlády SR č. 482/1999. Úlohy pre ústredné orgány štátnej správy a miestnu štátnu správu boli ďalej spresnené na základe uznesenia vlády SR č. 381 z 2. mája 2001, prijatého k správe o plnení úloh vyplývajúcich zo Stratégie prevencie kriminality v SR v roku 2000. Rada vlády SR pre prevenciu kriminality tieto úlohy premietla do svojho plánu hlavných úloh a programu zasadaní na rok 2001.
Činnosť Rady vlády SR pre prevenciu kriminality v roku 2001
Rada vlády SR pre prevenciu kriminality (ďalej len „rada“) uskutočnila v roku 2001 v súlade so svojím plánom hlavných úloh a programom zasadaní 4 zasadania. Rada pracovala v zmysle svojho štatútu a rokovacieho poriadku schváleného vládou SR. Rada mala 21 členov a na jej rokovania boli pravidelne prizývaní zástupcovia Generálnej prokuratúry SR, Najvyššieho súdu SR a splnomocnenkyňa vlády SR pre rómske komunity. Pri rade pracovali 4 expertné skupiny.
Hlavnou úlohou rady bolo zabezpečiť pokračovanie v realizácii Stratégie prevencie kriminality v SR, vo vzťahu k vláde plniť úlohy poradného, iniciatívneho a koordinačného orgánu vlády, vo vzťahu k orgánom a subjektom prevencie v SR plniť najmä koordinačné a metodické funkcie.
Hlavná úloha bola rozpracovaná do nasledujúcich konkrétnych úloh: zabezpečiť prípravu návrhu zákona o prevencii kriminality, podporovať rozvoj prevencie kriminality na regionálnej a miestnej úrovni, zabezpečiť finančné prostriedky zo štátneho rozpočtu na podporu preventívnych programov schválených radou, zabezpečiť odbornú prípravu koordinátorov prevencie kriminality pôsobiacich v miestnej štátnej správe, samospráve a v Policajnom zbore a vydávanie literatúry pre potreby tejto prípravy, sledovať a podporovať proces zriaďovania poradní pre obete trestnej činnosti v krajských mestách, skvalitniť koordináciu vedeckovýskumnej činnosti v oblasti prevencie kriminality, spolupracovať s Komisiou OSN pre prevenciu kriminality a trestnú justíciu a inými medzinárodnými a zahraničnými subjektmi prevencie, zabezpečiť činnosť expertných skupín rady.
Uvedené úlohy sa v roku 2001 zabezpečovali nasledovne.
Príprava návrhu zákona o prevencii kriminality, ktorý mal byť v zmysle Stratégie prevencie kriminality v SR základnou legislatívnou normou slúžiacou ďalšiemu rozvoju prevencie kriminality, sa v roku 2001 zastavila. Stalo sa tak v dôsledku toho, že na návrh ministra spravodlivosti SR vláda uvedenú úlohu na 146. rokovaní 15. marca 2001 zrušila, a to bez vyžiadania stanoviska rady. Táto skutočnosť mala nepriaznivé dôsledky na plnenie úloh v oblasti prevencie kriminality zakotvených v programovom vyhlásení vlády.
V záujme rozvoja prevencie kriminality na regionálnej a miestnej úrovni rada v priebehu roka vyhodnotila realizáciu preventívnych koncepcií a programov krajských a vybraných okresných úradov, ako aj krajských a vybraných okresných miest. Iniciovala skvalitnenie súčinnosti miestnej štátnej správy, samosprávy, Policajného zboru a mimovládnych organizácií ako štyroch základných pilierov prevencie na miestnej úrovni. 
V záujme finančného zabezpečenia preventívnych aktivít rada predložila vláde SR návrh na uvoľnenie 22 100 000 Sk zo štátneho rozpočtu v roku 2001 na podporu preventívnych programov schválených radou. Vláda tento návrh schválila uznesením č. 535 z 13. júna 2001, avšak finančné prostriedky v priebehu roka neuvoľnila. Naopak, vláda na svojej 208. schôdzi 13. marca 2002 uvedené uznesenie zrušila. Neuvoľnenie schválených finančných prostriedkov na podporu preventívnych programov znamenalo pre prevenciu kriminality v SR nielen finančnú, ale aj morálnu ujmu.
Odborná príprava koordinátorov prevencie kriminality pôsobiacich v miestnej štátnej správe, samospráve a Policajnom zbore, zameraná na realizáciu základného kurzu pre koordinátorov, akreditovaného Ministerstvom školstva SR, sa v Inštitúte pre verejnú správu v Bratislave nemohla realizovať pre nepridelenie finančných prostriedkov, ktoré boli požadované v rámci dotácie zo štátneho rozpočtu, ako bolo uvedené vyššie. Kurz mal prispieť k profesionalizácii koordinátorov prevencie a vzbudil záujem aj v zahraničí.
Pre úspešný priebeh plánovaného vzdelávania koordinátorov prevencie sekretariát rady zabezpečoval v priebehu roka 2001 vydávanie odbornej literatúry a informácií. Možno tu uviesť zborník vedeckovýskumných a odborných prác Aktuálne problémy prevencie kriminality (255 strán) a publikáciu K. Holcr a R. Chalka: Prognóza a kontrola vývoja kriminality v Slovenskej republike (150 strán), ďalej Aktuálne informácie z prevencie kriminality II. ročník (128 strán). Z publikácií vydaných OSN a Radou Európy, preložených do slovenského jazyka, boli nadväzne na 3 tituly vydané v závere roka 2000 (Stratégie eliminácie násilia voči ženám, Spravodlivosť pre obete, Príručka k implementácii Deklarácie OSN o základných princípoch spravodlivosti pre obete trestných činov a zneužitia právomoci) v roku 2001 vydané: Stratégie boja proti domácemu násiliu (148 strán), Kriminalita a nedostatok bezpečnosti v mestách Európy: postavenie miestnych a regionálnych orgánov (133 strán), Právna úprava OSN v boji proti nadnárodnému organizovanému zločinu (125 strán).
Na základe uznesenia vlády SR č. 381 z 2. mája 2001 sekretariát rady vypracoval návrh obsahového zamerania a personálneho, priestorového, materiálneho a finančného zabezpečenia činnosti koordinátorov prevencie na úrovni miestnej štátnej správy a samosprávy, ktorý bol so sprievodným listom ministra vnútra SR a predsedu rady zaslaný uvedeným subjektom. Materiál posilnil postavenie funkcie koordinátora prevencie a bol hodnotený všeobecne veľmi priaznivo. Materiálne a finančné zabezpečenie koordinátora sa však nemohlo realizovať v plnej miere pre nepridelenie finančných prostriedkov na podporu prevencie kriminality vládou SR.
Uznesenie vlády SR č. 273 z 20. apríla 2000 uložilo ministrovi vnútra SR a predsedovi rady „iniciovať zriadenie poradní pre obete trestných činov v krajských mestách SR“. Nadväzne na list ministra vnútra prednostom krajských úradov a primátorom krajských miest sa v roku 2001 v spolupráci sekretariátu rady a občianskeho združenia Pomoc obetiam násilia uskutočnilo základné školenie pre budúcich pracovníkov poradní (právnikov, psychológov, pedagógov, sociálnych pracovníkov) v októbri (5 dní) a v decembri (3 dni) s finančnou podporou veľvyslanectva Veľkej Británie v Bratislave. Ako prvé začali pracovať poradne v Bratislave a Žiline, následne v Trnave a Prešove. Na podporu činnosti poradní boli plánované finančné prostriedky, ktoré však vláda SR neuvoľnila, čo zabrzdilo aktivity na tomto poli. Pri poskytnutí finančných prostriedkov by mohlo ihneď začať pracovať 6 – 7 poradní, a to okrem krajských miest aj v Poprade.
Na skvalitnenie koordinácie vedeckovýskumnej činnosti v oblasti prevencie kriminality rada v roku 2001 zriadila expertnú skupinu. Expertná skupina zmapovala stav a zameranie vedeckovýskumnej činnosti v SR a vypracovala návrh na zriadenie vedeckovýskumného pracoviska pre kriminológiu a prevenciu, čo je v súlade so Stratégiou prevencie kriminality v SR. Návrh bol zaradený na rokovanie rady v júni 2001. Rada odporučila zriadiť uvedené pracovisko v rámci Ministerstva vnútra SR. Realizácia návrhu narazila na nesúhlas príslušnej sekcie ministerstva s vyčlenením funkčných miest na uvedený účel. Funkciu vedeckovýskumného pracoviska preto naďalej plní Akadémia Policajného zboru.
Rada v roku 2001 zriadila aj ďalšie tri expertné skupiny. Expertná skupina rady pre kriminalitu mládeže a jej prevenciu zamerala v roku 2001 svoju činnosť na mediálne informovanie o medzinárodnej konferencii, ktorá sa venovala kriminalite mládeže a konala sa v závere roka 2000, o výsledkoch a záveroch konferencie. Z konferencie vyšiel zborník, ktorý okrem účastníkov dostali aj koordinátori prevencie kriminality pôsobiaci v štátnej správe, samospráve a Policajnom zbore.
V zmysle uznesenia vlády SR č. 78 z 9. februára 2000 bola zabezpečením spolupráce SR so zahraničnými subjektmi prevencie kriminality, osobitne s Komisiou OSN pre prevenciu kriminality a trestnú justíciu (ďalej len „Komisia OSN“) poverená expertná skupina pre spoluprácu s Komisiou OSN a inými medzinárodnými a zahraničnými subjektmi prevencie kriminality.
Uvedená expertná skupina priebežne rieši úlohy vyplývajúce z agendy Komisie OSN a Rady Európy. V poslednom polroku pribudli úlohy súvisiace s otvorením agendy tzv. Tretieho – bezpečnostného piliera EÚ a so zriadením Európskej siete prevencie kriminality. 
Sekretariát rady v spolupráci s vecne príslušnými rezortmi sa usiluje o vytvorenie podmienok pre systematickú prácu na implementácii medzinárodných dokumentov a jej monitoringu prostredníctvom zabezpečovania prekladov a postupného vydávania dokumentov. Na preklady a publikovanie medzinárodných dokumentov bolo v rámci rozpočtu MV SR vyčlenených 1 040 000 Sk.
Keďže však ide o viac ako 80 dokumentov OSN z rôznych tematických oblastí, niekoľko desiatok dokumentov RE, je vážnym problémom zabezpečiť ich systematickú implementáciu a monitoring. Riešenie týchto úloh vyžaduje vysokú špecializáciu odborníkov, čo nie je možné zrealizovať na potrebnej úrovni, pretože členovia expertnej skupiny majú v rámci svojich rezortov vyčlenenú na túto činnosť iba veľmi malú časť svojej pracovnej náplne. Do budúcnosti treba počítať so značným nárastom nových úloh v rámci otvorenia Tretieho piliera EÚ, ako aj v súvislosti so zriadením Európskej siete prevencie kriminality. Kapacitné možnosti súčasnej expertnej skupiny, ako aj personálne zabezpečenie sekretariátu rady sú maximálne vyťažené. Pre oblasť spolupráce s európskymi štruktúrami je potrebné rozšíriť zloženie expertnej skupiny, prehodnotiť jej finančné zabezpečenie a personálne zabezpečenie sekretariátu rady. V rozpore s týmito potrebami je skutočnosť, že v roku 2000 bol z rozhodnutia generálneho riaditeľa kancelárie ministra vnútra SR znížený počet pracovníkov o jedno funkčné miesto.
V roku 2002 bude činnosť rady zameraná na komplexné hodnotenie plnenia úloh vyplývajúcich zo Stratégie prevencie kriminality pre jednotlivé ústredné orgány štátnej správy, ktoré sú ich nositeľmi. Rada vypracuje odporúčania pre orientáciu a zabezpečovanie prevencie kriminality v SR v nasledujúcom volebnom období. Žiaľ, plnenie viacerých úloh bude v roku 2002 negatívne poznačené tým, že vláda SR neschválila návrh na uvoľnenie finančných prostriedkov na podporu prevencie kriminality zo štátneho rozpočtu. 
Plnenie úloh v prevencii kriminality zo strany ústredných orgánov štátnej správy zastúpených v Rade vlády SR pre prevenciu kriminality
Ministerstvo vnútra SR rozpracovalo úlohy vyplývajúce zo Stratégie prevencie kriminality v SR diferencovane pre Policajný zbor, sekciu verejnej správy, úrad požiarnej ochrany, úrad civilnej ochrany a migračný úrad. 
Preventívne aktivity Policajného zboru v hodnotenom období boli zamerané na znižovanie kriminality maloletých a mladistvých, na riešenie problémov zvýšenej ochrany žien a detí pred týraním, kupliarstvom, detskou pornografiou, na zvyšovanie bezpečnosti starších ľudí i do oblasti majetkov a násilnej kriminality. V spolupráci s Medzinárodnou organizáciou pre migráciu (IOM) sa realizoval projekt „Pomoc pri návrate a reintegrácii žiadateľov o azyl v Belgicku z regiónu Košice“ zameraný na dobrovoľný návrat a repatriáciu 1100 občanov rómskej národnosti. Na Prezídiu Policajného zboru bolo zriadené „Monitorovacie stredisko rasizmu a xenofóbie“.
Za finančnej podpory protidrogového fondu (537 000 Sk) sa rozšíril projekt „Správaj sa normálne“. Od septembra 2001 je do projektu zapojených 8210 žiakov piateho ročníka základných škôl s cieľom postupnej celoplošnej realizácie.
Na všetkých krajských riaditeľstvách Policajného zboru boli vytvorené poradensko-informačné centrá Policajného zboru (PIC).
Nepodarilo sa zriadiť samostatné pracovisko na úseku krádeží predmetov kultúrneho dedičstva a cieľového pátrania z dôvodu nedostatku tabuľkových miest policajtov.
Na rok 2002 bol spracovaný rozkaz ministra vnútra SR, ktorý obsahuje aktualizáciu úloh predmetnej koncepcie. V spolupráci polície s ďalšími vládnymi organizáciami a regionálnou samosprávou je snaha vytvoriť spoločný preventívny projekt v oblasti prevencie kriminality a starostlivosti o mládež. 
Sekcia verejnej správy v hodnotenom období splnila všetky stanovené ciele a priority. Zabezpečila predovšetkým aplikáciu preventívnych aktivít do procesu prípravy zákonných noriem a interných aktov riadenia. Toto úsilie bolo najvýraznejšie najmä pri príprave návrhu novely zákona č. 455/1991 Zb. o živnostenskom podnikaní (živnostenský zákon), ktorý bol novelizovaný zákonom č. 279/2001 Z. z. a návrhu novely zákona č. 126/1998 Z. z. o Slovenskej živnostenskej komore. Tento návrh bol vo februári 2002 predložený na ústavné prerokovanie Národnej rade SR. V nadväznosti na novelu živnostenského zákona boli ďalej vypracované dve vyhlášky Ministerstva vnútra SR. Uvedené právne normy umožňujú zásadným spôsobom eliminovať prípadné nezákonné aktivity podnikateľských subjektov, ktoré boli do doby prijatia novej právnej úpravy prakticky nepostihnuteľné. Skvalitnila sa spolupráca so Slovenskou živnostenskou komorou a obchodnou inšpekciou. Vzrástla i úroveň kontrolnej činnosti na úseku živnostenského podnikania v pôsobnosti okresných úradov a krajských úradov.
Sekcia vypracovala periodickú analýzu prejednávaných priestupkov orgánmi miestnej štátnej správy, ktorá bola poskytnutá na využitie krajským a okresným úradom, Generálnej prokuratúre SR, Ministerstvu spravodlivosti SR a rade. Vzhľadom na obmedzené ekonomické možnosti sa nepodarilo vytvoriť informačný systém o negatívnych sociálnych javoch pri páchaní priestupkov občanmi. Táto úloha bola preto z harmonogramu úloh plnených sekciou bez náhrady vypustená. 
Ministerstvo vnútra SR prostredníctvom Inštitútu pre verejnú správu v Bratislave pokračovalo v realizácii špecifických preventívnych aktivít pre zamestnancov krajských a okresných úradov, najmä v rámci adaptačného prípravného štúdia (podľa nariadenia vlády SR č. 157/1997 Z. z. o osobitných kvalifikačných predpokladoch na výkon niektorých činností v krajských úradoch a okresných úradoch) a špecializovaného vzdelávania zamestnancov krajských a okresných úradov, ktoré inštitút uskutočňoval v spolupráci so sekretariátom rady. 
Jedným z efektívnych postupov by bolo metodické ovplyvňovanie predsedov samosprávnych krajov na spoločných poradách prednostov krajských úradov a predsedov samosprávnych krajov k zabezpečovaniu primeranej aplikácie princípov, foriem a metód prevencie kriminality v činnosti úradov vyšších územných celkov a tiež primeranej aplikácie skúseností, získaných koordinátormi prevencie kriminality krajských úradov. Podľa § 1 ods. 7 zákona č. 302/2001 Z. z. o samospráve vyšších územných celkov však samosprávnemu kraju a jeho štatutárnemu zástupcovi možno vo veciach územnej samosprávy ukladať povinnosti a obmedzenia len zákonom a na základe medzinárodnej zmluvy. To svedčí o potrebe zákona o prevencii kriminality.
Zložky Zboru požiarnej ochrany realizovali preventívno-výchovné aktivity najmä prostredníctvom masmédií, organizovaním podujatí a v rámci výkonu štátneho požiarneho dozoru. Z úrovne úradu PO MV SR bolo uskutočnených 5 tlačových besied, poskytnutých 160 informácií TA SR, viac ako 20 príspevkov pre tlač, uskutočnilo sa 10 vystúpení v televíznom a 14 v rozhlasovom vysielaní. Okrem toho boli týždenne poskytované rozhovory v živom vysielaní Rádia EXPRES. Pokračovalo sa vo vydávaní časopisu Spravodajca požiarnej ochrany – Teória a prax, publikácie Abstrakty – požiarna ochrana i ďalších publikácií. Ide najmä o Ročenku požiarnej ochrany, príručku pre príslušníkov Zboru PO Ako preventívno-výchovne pôsobiť a bulletin Informácie Zboru PO. Úrad PO sa bezprostredne podieľal na obsahovej príprave a organizačnom zabezpečení IV. medzinárodnej odbornej konferencie k problematike požiarnej bezpečnosti stavieb a V. medzinárodnej výstavy požiarnej a zabezpečovacej techniky FIRECO ´2001. Osobitné úlohy najmä vytváraním širšej informačnej podpory nielen pre príslušníkov Zboru PO, ale aj pre ostatných záujemcov plnilo aj Národné informačné stredisko požiarnej ochrany. Problematika preventívno-výchovného pôsobenia bola zaradená aj do jednotlivých foriem vzdelávania a odbornej prípravy v Strednej škole požiarnej ochrany MV SR v Žiline. Súčasťou preventívnych aktivít boli aj súťaže v požiarnickom športe za účasti širokej verejnosti. 
V rámci realizácie preventívno-výchovných programov na krajskej a okresnej úrovni zložky Zboru PO uskutočnili 972 besied a exkurzií, 825 prednášok a 335 kultúrno-spoločenských a osvetových podujatí a zabezpečili tlač 71 druhov propagačných materiálov. Zorganizovali 93 tlačových besied, podieľali sa na príprave 329 rozhlasových a 370 televíznych relácií, pre miestne a školské rozhlasy spracovali 1 025 relácií. V tlači publikovali 1 119 príspevkov. V rámci štátneho požiarneho dozoru vykonali 12 339 požiarnych kontrol, pri ktorých zistili 81 399 požiarnych nedostatkov. Pre bezprostredné nebezpečenstvo vzniku požiaru vylúčili 144 vecí z používania a zastavili 28 prevádzok. Za porušovanie povinností vyplývajúcich z predpisov o požiarnej ochrane uložili 376 pokút v sume 2 981 500 Sk. Prerokovali 549 priestupkov, za ktoré uložili pokutu v sume 149 550 Sk.
Z hľadiska preventívneho pôsobenia Zboru požiarnej ochrany SR sa pociťujú tieto problémy:
-	V programe vysielania STV chýba relácia zameraná na problematiku ochrany pred požiarmi, pričom úradu PO sa doposiaľ nepodarilo túto požiadavku vo vedení STV presadiť.
-	Stále je na neuspokojivej úrovni zapracovaná problematika ochrany pred požiarmi v učebných osnovách súvisiacich predmetov základných a stredných škôl.
Migračný úrad prijímal v jednotlivých rokoch konkrétne úlohy na preventívne pôsobenie pri zamedzovaní trestnej činnosti žiadateľov o priznanie postavenia utečenca a utečencov. Spolupracuje pritom so zástupcami Úradu Vysokého komisára OSN pre utečencov a humanitnými mimovládnymi organizáciami. Vo vzťahu k verejnosti sa prostredníctvom masmediálnej politiky, ako aj v spolupráci s miestnou štátnou správou a samosprávami ovplyvňovala verejná mienka s cieľom odstraňovania prejavov netolerancie, rasizmu a xenofóbie voči cudzincom žiadajúcim o priznanie postavenia utečenca.
Konkrétne plnenie úloh prebiehalo priamo v záchytných a pobytových utečeneckých táboroch. Zamestnanci týchto zariadení riešia vo svojej každodennej práci aktuálne problémy a pôsobia medzi žiadateľmi o priznanie postavenia utečenca. Je možné konštatovať, že táto práca je efektívna. Nasvedčuje tomu skutočnosť, že v minulom roku v týchto zariadeniach dochádzalo len k ojedinelým výskytom priestupkovosti, čo sa prejavovalo najmä v drobných krádežiach medzi ubytovanými. Došlo k niekoľkým prípadom vzájomného napádania a bitkám medzi cudzincami, ktoré však boli na mieste zvládnuté a následne riešené príslušným policajným útvarom. V spolupráci s políciou boli odhalené niektoré prípady prevádzačstva aj z radov žiadateľov o priznanie postavenie utečenca, časť z nich je v súčasnej dobe riešená väzobne. 
V pôsobnosti úradu civilnej ochrany objektom prevencie kriminality v hodnotenom období boli profesionálni vojaci, občianski zamestnanci a vojaci  základnej služby záchranných brigád CO. Subjektom prevencie v hodnotenom období boli profesionálni vojaci – najmä velitelia všetkých stupňov a špecialisti z oblasti spoločenskovedných služieb záchranných brigád CO.
Hlavná pozornosť bola zameraná na skupinu vojakov, ktorých sa počas roka vystrieda v záchranných brigádach CO približne 1300. Všetci vojaci, v každom nástupnom termíne asi 310-ti v prvých dňoch ich pobytu v základnej službe vyplnia vstupné dotazníky, ktorými sa zisťujú údaje o rodinnom zázemí, vzťahu k štúdiu a  práci, sociálnych kontaktoch, vzťahoch s okolím, postojoch a správaní, požívaní alkoholických nápojov a návykových látok, názoroch na vojenskú službu a pod. 
V treťom týždni základného výcviku sa vykonáva anketa k priebehu základného výcviku a účinnosti uplatňovania zásad adaptačného procesu. Anketou sa zisťuje vzťah vojakov k vojenskej službe, problémy súvisiace s výkonom základnej služby, vzťah k šikanovaniu a formy šikanovania, s ktorými sa stretli v základnom výcviku. 
Po vykonaní základného výcviku a príchode vojakov základnej služby k organickým jednotkám ich velitelia organizujú vojenské schôdze k vzťahovým otázkam, na ktorých sú vojaci základnej služby neformálne prijatí do kolektívu jednotiek, znovu je rozoberaná problematika vzťahov a všetci vojaci základnej služby sú opätovne poučení o možných trestno-právnych dôsledkoch prípadného šikanovania podľa § 286 Trestného zákona. 
Počas výcvikového roka je v každej jednotke záchrannej brigády CO vykonaný prieskum formovania vzťahov medzi vojakmi základnej služby starších nástupných termínov, ktorým sa zisťujú fakty týkajúce sa narušovania vzťahov, názory na šikanovanie, na disciplínu, poriadok a organizovanosť, možnosti zabránenia narušovaniu vzťahov, vzťahy medzi  profesionálnymi vojakmi a vojakmi základnej služby i vzťahy medzi vojakmi vzájomne s dôrazom na šikanovanie
Do vlasteneckej a etickej výchovy vojakov základnej služby sú zaradené témy: Práva a povinnosti občana - vojaka a jeho právna ochrana a Medziľudské vzťahy a možnosti predchádzania ich deformáciám. 
Každá záchranná brigáda CO má vypracovaný vlastný plán preventívnych opatrení, ktoré sú zamerané na preventívno-výchovné pôsobenie,  prioritne na narušovanie medziľudských vzťahov. Vyhodnocovanie účinnosti prijatých opatrení je predmetom periodicky vykonávaných hodnotení plnenia uložených úloh a morálneho stavu vojsk.
K odhaľovaniu prípadov porušovania disciplíny a trestnej činnosti výrazne napomohli neočakávané kontroly, hlavne zo stupňa veliteľov záchranných brigád CO. Tieto boli vykonávané tak, aby pokrývali časový úsek, v ktorom dochádza najčastejšie k  páchaniu trestnej činnosti (príchod vojakov po vykonaní základného výcviku k jednotkám, osobné voľno vojakov, večerné a nočné hodiny, čas návratu z krátkodobého voľna na opustenie posádky a vychádzok).
V záchranných brigádach CO MV SR bolo v roku 2001 spáchaných 17 trestných činov, čo je oproti roku 2000 pokles o 3 %.
Ministerstvo spravodlivosti SR plnilo úlohy vyplývajúce zo Stratégie prevencie kriminality v Slovenskej republike nasledovne:
Úlohu vypracovať návrh zákona o prevencii kriminality a inej protispoločenskej činnosti vláda SR zrušila.
Legislatívny zámer rekodifikácie, schválený vládou SR, predpokladá a navrhuje nové druhy trestov – alternatívne k trestu odňatia slobody, a to trest všeobecne prospešných prác (výmera 40 až 400 hodín) a trest podmienečného odloženia výkonu trestu odňatia slobody s dozorom (pri možnosti uložiť určité povinnosti a zákazy), rovnako ako trest opustenia domácnosti a domáce väzenie. Ambíciou rekodifikácie je pozmeniť hierarchiu trestov, pričom trest odňatia slobody bude považovaný za ultima ratio. Členovia rekodifikačnej komisie pripravili ku koncu roka 2001 takmer celé paragrafové znenie trestných kódexov. Medzi základné zásady pri ukladaní trestov bude patriť obmedzenie dosahov trestu na rodinu páchateľa a vytváranie podmienok pre uplatnenie alternatívnych sankcií a odklonov, rovnako ako individualizácia prístupu. V tejto súvislosti začala na ministerstve v októbri 2001 pôsobiť pracovná skupina pre prípravu skúšobného projektu Probačnej a mediačnej služby.
Pod gesciou ministerstva bol vypracovaný zákon č. 253/2001 Z. z., ktorý novelizoval zákon č. 140/1961 Zb. Trestný zákon v znení neskorších predpisov. Okrem iných boli zmeny uskutočnené v zmysle zvýšenia trestnej sadzby za korupčné správanie; v rasovo motivovaných skutkových podstatách trestných činov s cieľom doplniť ich o nový znak príslušnosti k etnickej skupine. Novela zaviedla nový trestný čin sexuálneho násilia a znížila hranicu škody nevyhnutnú na kvalifikáciu za trestný čin.
Oblasť prevencie kriminality a inej protispoločenskej činnosti je zaradená do odbornej prípravy justičných čakateľov a do ďalšieho vzdelávania sudcov ako súčasť seminárov, kurzov a workshopov z oblasti trestného práva. Na seminároch určených pre sudcov trestných úsekov boli pertraktované témy s následnou aplikáciou na konkrétne súdne prípady.
Spolupráca s Komisiou OSN pre prevenciu kriminality a trestnú justíciu sa uskutočňuje prostredníctvom expertnej skupiny zriadenej pri Rade vlády SR pre prevenciu kriminality. Predsedom skupiny bol vedúci úradu ministerstva a členom ďalší zástupca rezortu. Pre Komisiu OSN boli vypracované dotazníky a stanoviská týkajúce sa najmä slovenskej právnej úpravy a otázok z oblasti justície.
Úlohy vyplývajúce zo Stratégie prevencie kriminality v SR boli rozpracované na podmienky Zboru väzenskej a justičnej stráže (ďalej len „zbor“) do Programu prevencie kriminality a inej protispoločenskej činnosti (ďalej len „program“), na ktorého realizácii sa podieľajú jednotlivé organizačné zložky zboru, a to ústavy na výkon väzby, ústavy na výkon trestu odňatia slobody, nemocnica pre obvinených a odsúdených (ďalej len „ústav“) a Generálne riaditeľstvo zboru. Program bol zaradený do cyklickej prípravy funkcionárov zboru formou prednášky a seminára zameraného na jeho aplikáciu. Účinnosť zrealizovaných opatrení je potvrdená okrem iného aj nižším počtom osôb, ktoré sa nevrátili z udeleného voľna na opustenie ústavu; osôb, ktoré sa vzdialili z otvoreného alebo polootvoreného oddelenia; minimálnym počtom príprav a pokusov o útek z ústavu alebo stráženého pracoviska a najmä skutočnosťou, že už tri roky nebol vykonaný útek obvinených alebo odsúdených z ústavu alebo stráženého pracoviska.
V roku 2001 boli aktualizované základné programové dokumenty ďalšieho rozvoja väzenstva (Koncepcia väzenstva SR a Koncepcia bezpečnosti vo väzenstve) z dôvodu mierneho nárastu počtu osôb, ktoré spáchali závažnú trestnú činnosť organizovaným spôsobom. Nová situácia si vyžiadala zabezpečovať rovnako ochranu ústavov pred možnými útokmi zvonku, ako aj pred pokusmi zorganizovať úteky obvinených a odsúdených z ústavov.
Organizačne bol dobudovaný úsek preventívno-bezpečnostnej služby, ktorý má vytvorenú organizačnú zložku v každom ústave a na Generálnom riaditeľstve zboru. Príslušníci tohto úseku sú oprávnení odhaľovať trestnú činnosť obvinených vo výkone väzby a odsúdených vo výkone trestu odňatia slobody a za stanovených podmienok používať informačno-technické prostriedky, prostriedky operatívno-pátracej činnosti a snímať identifikačné znaky.
Rozvoj spolupráce s masovokomunikačnými prostriedkami sa realizoval formou:
-	seminárov Kontakt s médiami, určených pre sudcov krajských a okresných súdov, ktoré viedli lektori z Centra nezávislej žurnalistiky,
-	pracovných stretnutí novinárov a sudcov, ktoré boli pripravené v spolupráci s tlačovým a informačným oddelením ministerstva a uskutočnili sa v Inštitúte vzdelávania v Omšení.
V hodnotenom období sa aktivity Ministerstva práce, sociálnych vecí a rodiny SR zamerali na plnenie aktualizovaných úloh Stratégie prevencie kriminality v oblasti koncepčnej a legislatívnej, vzdelávania a metodického usmerňovania, inštitucionálneho zabezpečenia sociálnej prevencie a v oblasti medzirezortnej spolupráce. 
MPSVR SR predložilo v júni 2001 do legislatívneho procesu Návrh legislatívneho zámeru na vypracovanie návrhu zákona o sociálnoprávnej ochrane a o sociálnej prevencii.
Vzhľadom na zrušenie úlohy B.11 uznesenia vlády SR č. 1083/2000 prešla úloha zriadenia Strediska sledovania rasizmu a xenofóbie a monitorovania trendov spôsobujúcich rasovú segregáciu do pôsobnosti Úradu vlády SR.
MPSVR SR zriadilo Výbor pre práva dieťaťa, ako expertný poradný orgán ministra pre otázky týkajúce sa ochrany práv a právom chránených záujmov detí a dohľadu nad dodržiavaním práv detí v SR. Ministerstvo participovalo na príprave ratifikácie viacerých medzinárodných dohovorov v oblasti práv detí (ochrana v oblasti medzinárodných únosov, medzištátnych osvojení, účasti detí v ozbrojených konfliktoch, detskej prostitúcie a detskej pornografie). Vzhľadom na to, že v roku 2001 sa Slovenská republika stala zmluvnou stranou Dohovoru o občianskoprávnych aspektoch medzinárodných únosov detí z roku 1980 a Dohovoru o ochrane detí a o spolupráci pri medzištátnych osvojeniach z roku 1993, bolo prijatých viacero opatrení na zabezpečenie plnenia úloh vyplývajúcich z obidvoch dohovorov.
V súlade s Koncepciou odbornej prípravy a ďalšieho vzdelávania zamestnancov v sociálnej sfére prebiehala odborná príprava sociálnych pracovníkov OÚ, KÚ, neštátnych subjektov, zariadení sociálnych služieb v oblasti prevencie sociálno-patologických javov, ktorá bola zaradené do obsahu adaptačného a funkčného štúdia sociálnych pracovníkov (320 účastníkov) i do ďalších špecializačných vzdelávacích programov ( napr. tréning sociálnych poradcov, výcvik terénnych sociálnych pracovníkov, cyklická príprava v oblasti resocializácie, príprava supervízorov a pod. ).
Pracovníkom orgánov miestnej štátnej správy i neštátnych subjektov bolo poskytnutých viacero metodických materiálov ( napr. Zabezpečovanie koncepcie prevencie sociálno-patologických javov a resocializácie, Poskytovanie starostlivosti v krízovom stredisku, Práca s rodinou s problémom závislostí, Prognóza vývoja kriminality v SR a pod. )
V spolupráci s Výskumným ústavom práce a rodiny boli zrealizované viaceré výskumné práce, z ktorých uvádzame napr. Systém sociálnej ochrany a jeho optimalizácia v procese reformy verejnej správy, Stratégie prevencie sociálneho vylúčenia, Sociálny systém a rómska národnostná menšina, Stav a riešenie sociálnej situácie rómskeho obyvateľstva na Slovensku, Modernizácia systému sociálnej ochrany a pod.
MPSVR SR predložilo v septembri 2001 na rokovanie vlády SR Správu o činnosti krajských úradov a okresných úradov za r. 2000, v ktorej bola konštatovaná značná personálna poddimenzovanosť odborov sociálnych vecí. Vláda SR  uznesením č. 821/2001 súhlasila so zvýšením počtu zamestnancov odborov sociálnych vecí, avšak k reálnemu posilneniu činnosti na úseku sociálnej prevencie pre maloletých a plnoletých občanov zatiaľ neprišlo a priemerný počet klientov na jedného sociálneho pracovníka je i naďalej viac ako 200 a výnimkou nie sú okresy, kde sociálny pracovník má v starostlivosti viac ako 400 klientov. 
Počet zariadení sociálnych služieb, v ktorých sa vykonáva sociálna prevencia, má stúpajúcu tendenciu. V sledovanom období poskytovalo starostlivosť 19 krízových stredísk s kapacitou 212 miest, 51 útulkov s kapacitou  1143 miest, 14 resocializačných stredísk s kapacitou 192 miest (v apríli 2002 bolo sprevádzkované prvé štátne resocializačné stredisko v Košiciach), 4 zariadenia chráneného bývania pre drogovo závislých – tzv. Domy na pol ceste s kapacitou 42 miest. a pod.
Podporovaná bola taktiež činnosť centier poradensko-psychologických služieb (46 územných a 14 detašovaných pracovísk v SR), ktoré realizovali množstvo preventívnych a terapeutických programov v oblasti sociálnej patológie. Prostredníctvom dotačnej politiky ministerstva bolo podporených 21 projektov občianskych združení zameraných na prevenciu kriminality, drogových závislostí a iných sociálnopatologických javov v súhrnnej výške 
2 424 000 Sk. Celkovo MPSVR SR vyčlenilo na oblasť sociálnej prevencie, vrátane prevencie drogových závislostí viac ako 10 800 000 Sk.
V rámci Národného plánu zamestnanosti bola akcentovaná problematika aktívnej politiky práce pre znevýhodnené skupiny obyvateľstva, pričom na prípravu a pracovné uplatnenie mladých ľudí, ktorí patria medzi najviac ohrozené a znevýhodnené skupiny populácie, bol realizovaný program Podpory zamestnávania absolventov škôl a mladých ľudí s neukončenou prípravou na povolanie, ktorý bol úspešne realizovaný vo vybraných regiónoch.
V pôsobnosti MPSVR SR sú konštituované expertné skupiny pre problematiku prevencie sociálnopatologických javov a resocializácie, týrania a zneužívania detí, domáceho násilia a dodržiavanie práv dieťaťa, ktoré sú zložené z odborníkov v štátnom i neštátnom sektore, akademickej pôdy a rezortov, ktorí participujú na príprave materiálov, koncepčných a legislatívnych opatrení v oblasti sociálnej prevencie. Úlohy v tejto oblasti sú priebežne zabezpečované taktiež v rámci prípravy, pripomienkovania a prerokovania materiálov v Rade vlády SR pre prevenciu kriminality a jej expertných skupinách, ako i v priamej spolupráci s jednotlivými rezortmi, inštitúciami, orgánmi miestnej štátnej správy a ich komisiami pre prevenciu kriminality, drogových závislostí a inej protispoločenskej činnosti.
Ministerstvo zdravotníctva SR pokračovalo v roku 2001 v realizácii preventívnych  programov v oblasti drogovej problematiky: Školy podporujúce zdravie, Podpora nefajčenia v školách, Škola bez alkoholu, drog a cigariet, Podpora nefajčenia u stredoškolákov, Prečo som na svete rád, Zóna M a Zdravá láska.
Lektori Inštitútu drogových závislostí (ďalej len IDZ – CPLDZ) v spolupráci so Slovenskou komorou lekárov, krajskými úradmi a Slovenskou postgraduálnou akadémiou medicíny vykonali sériu prednášok pre detských a dorastových lekárov v Bratislavskom, Nitrianskom a Trnavskom kraji – cca 400, pri ktorých bol zvláštny dôraz kladený na prevenciu zneužívania detí, týrania a detskej kriminality súvisiacej s drogami. Problematika rasovej diskriminácie, xenofóbie, týraných detí a ohrozených žien je realizovaná rezortom zdravotníctva aj formou prednášok v rámci školiacich akcií Slovenskou postgraduálnou akadémiou medicíny.
IDZ – CPLDZ  vykonal 4 tlačové besedy pre novinárov. Posledná tlačová beseda ilustrovala na faktoch význam liečebno–preventívnej starostlivosti na pokles kriminality. Výrazná redukcia kriminality bola dosiahnutá v dôsledku zavedenia dostupnosti liečby pre pacientov so závislosťou od ilegálnych drog a v Bratislave najmä rozšírením dostupnosti metadonovej udržiavacej liečby.
Uskutočnili sa informačno–preventívne besedy pre stredoškolákov cestou IDZ – CPLDZ (viac ako 400 študentov) v rámci Bratislavského kraja, kde je epicentrum epidémie užívania drog.
 Na pôde Ministerstva vnútra SR a Ministerstva zdravotníctva SR prebehli rokovania k problematike zriaďovania protialkoholických záchytných izieb.
Ministerstvo zdravotníctva SR predložilo na rokovanie rady v júni 2001 Správu o realizácii preventívnych programov zameraných na mládež v rezorte zdravotníctva. 
Na rokovaní rady v septembri 2001 predniesol generálny riaditeľ sekcie operatívnych činností Ministerstva zdravotníctva SR správu o problematike týraných detí a ohrozených žien.
V roku 2001 vybavovalo MZ SR celkove 20 podaní na poberanie úplatkov zdravotníckymi pracovníkmi, z toho boli 4 podania konkrétne a 16 anonymných. Odbor kontroly a sťažností MZ SR postúpil v súlade s ust. § 8 Trestného poriadku 10 podaní orgánom činným v trestnom konaní.
Medzi najdôležitejšie aktivity rezortu Ministerstva školstva SR v roku 2001 patrili aktivity zamerané na oblasť formovania  právneho a občianskeho vedomia, ako aj na oblasť ľudských a detských práv. Vo výchovno-vzdelávacom procese ZŠ a SŠ je problematika etiky, ľudských práv, formovania právneho a občianskeho vedomia a  etických noriem  rozpracovaná v  tematických celkoch predmetov občianska náuka, náuka o spoločnosti, etická výchova a náboženská výchova. Základné a stredné školy poriadali v roku 2001 semináre, besedy, súťaže, výstavy a iné podujatia zamerané na oblasť ľudských práv, demokraciu, zvýšenie tolerancie, predchádzanie všetkým formám diskriminácie a rasizmu, xenofóbii a antisemitizmu. V roku 2001 sa realizoval 3. ročník  celoslovenskej súťaže pod názvom Olympiáda ľudských práv žiakov stredných škôl, do ktorej sa zapojilo vyše 5 000 žiakov stredných škôl.
Pokračovalo sa v systematickom vzdelávaní pedagógov, najmä učiteľov občianskej náuky a náuky o spoločnosti prostredníctvom vzdelávacích inštitúcií rezortu školstva. 
V rámci základných škôl sa pokračovalo v celoslovenskom meradle v realizácii preventívno-poradenského programu pod názvom Cesta k emocionálnej zrelosti. V školskom roku 2000/2001 bol realizovaný na 1 069 ZŠ a na 78 gymnáziách s osemročným štúdiom, spolu v 2 998 triedach. Absolvovalo ho 54 220 žiakov pod vedením 1 587 učiteľov, prevažne na hodinách etickej výchovy. MŠ SR a odborní preventívni pracovníci rezortu z centier výchovnej a psychologickej prevencie a pedagogicko-psychologických poradní v spolupráci s OZ Centrum ochrany detí začali v roku 2001 s realizáciou špeciálneho preventívneho projektu pod názvom Prevencia šikanovania a týrania v základných školách a participovali aj na medzirezortnom projekte Prevencia a eliminácia rodinného násilia. 
Aktívna ochrana detí a dodržiavanie medzinárodných dohovorov Deklarácie práv dieťaťa a Dohovoru o právach dieťaťa v školách a školských zariadeniach sú vymedzené vo všeobecnej časti  Pedagogicko–organizačných pokynov MŠ SR pre školy a školské zariadenia a orgány štátnej správy v školstve v Slovenskej republike na školský rok 2000/2001.
Úlohy prevencie v rámci MŠ SR plní referát prevencie oddelenia starostlivosti o učiteľa a spoločných úloh škôl a školských zariadení sekcie základných a stredných škôl a školských zariadení.
Ministerstvo obrany SR. Od 1.10. 2001 bolo zriadené na veliteľstve Vojenskej polície oddelenie analýz a prevencie kriminality, ktoré koordinuje preventívne aktivity rezortných subjektov prevencie kriminality. Na jednotlivých stupňoch operačného velenia boli prijaté preventívne programy retardačne pôsobiace na vojenskú a majetkovú kriminalitu (dezercia, porušovanie povinností strážnej a dozornej služby, krádeže zbraní a pod.). S cieľom zvýšenia právneho vedomia, osobitne vojakov základnej služby, ktorí tvoria najpočetnejšiu kategóriu páchateľov, bolo vykonaných 548 prednášok a besied, z toho 236 s vodičmi vojenských motorových vozidiel. Príslušníci Vojenskej polície vykonali 4 296 účelových preventívno-bezpečnostných akcií, pri ktorých skontrolovali 66 486 osôb a 6881 vojenských motorových vozidiel.  Účelové preventívno-bezpečnostné akcie boli zamerané predovšetkým na realizáciu programu proti drogám v Armáde SR, ochranu práv a chránených záujmov vojakov, kontrolu zabezpečenia zbraní a munície, na dodržiavanie disciplíny a poriadku vojakov na verejnosti a zvýšenie bezpečnosti a plynulosti cestnej prevádzky vodičmi vojenských motorových vozidiel. V roku 2001 bola kolégiom ministra obrany Slovenskej republiky prijatá a začatá realizácia Koncepcie ochrany vyčlenených objektov v rezorte ministerstva obrany. 
Preventívne aktivity pozitívne ovplyvnili vývoj bezpečnostnej situácie v rezorte ministerstva obrany a upevňovanie vojenskej disciplíny príslušníkov Armády Slovenskej republiky v roku 2001. Vojenskou políciou bolo evidovaných 1169 podozrení z trestných činov, čo je oproti roku 2000 pokles o 184 prípadov - t. j. o 13,6%.
Aktivizáciou činností útvarových komisií pre prevenciu kriminality sa zvýšil počet a kvalita preventívnych aktivít najmä v pôsobnosti veliteľstva pozemných síl a veliteľstva vzdušných síl. Realizované preventívne akcie mali pozitívny vplyv na nerušený a plynulý priebeh reformy útvarov a zariadení Armády SR.
Úlohy vyplývajúce zo Stratégie prevencie kriminality v SR pre Ministerstvo pôdohospodárstva SR boli priebežne aktualizované a v hodnotenom období 2001 boli zameriavané na predchádzanie a minimalizovanie výskytu trestnej činnosti a priestupkovosti zamestnancov rezortu pôdohospodárstva.
Ministerstvo pôdohospodárstva SR konkrétne úlohy prevencie kriminality plnilo prostredníctvom špecializovaného pracoviska prevencie zriadeného pri odbore kontroly. Toto pracovisko sa zaoberalo prípravou, uskutočňovaním a hodnotením účinnosti preventívnych opatrení, aktivít a programov. 
Objektívne a v zákonných lehotách sa prešetrovali všetky prejavy nespokojnosti občanov proti negatívnej spoločenskej činnosti formou podaní, sťažností a petícií a na základe výsledkov z ich prešetrenia boli prijímané opatrenia na nápravu zisteného stavu. Výkon tematických, hospodársko-ekonomických previerok a mimoriadnych kontrolných akcií bol zameraný na predchádzanie kriminalite v kontrolovaných subjektoch rezortu a kontrolné zistenia boli použité pre rozhodovaciu činnosť v oblasti ochrany majetku štátu, verejného obstarávania, hospodárenia s finančnými prostriedkami štátneho rozpočtu a na účelné využívanie dotácií v súvislosti s ochranou a zveľaďovaním poľnohospodárskeho a lesného fondu a vodného hospodárstva. Pri zistení neefektívneho čerpania finančných prostriedkov boli tieto na návrh zamestnancov odboru kontroly vracané naspäť do štátneho rozpočtu s príslušnou pokutou.
Všetky kontroly boli cielené na predchádzanie deliktom ohrozujúcim majetok, ekonomické záujmy štátu, na zabránenie porušovaniu všeobecne záväzných predpisov, pracovnej a rozpočtovej disciplíny.
V rámci výchovno-vzdelávacieho procesu bolo v súlade s prijatou úlohou vykonané školenie zamestnancov ministerstva so zameraním na dodržiavanie bezpečnosti práce a ochrany zdravia pri práci a požiarnej ochrany a sústavná pozornosť sa venuje aj odbornej spôsobilosti a mravnej bezúhonnosti zamestnancov ministerstva.
Ministerstvo financií SR plnilo v roku 2001 v prevencii kriminality tieto úlohy. 
Spolupráca s orgánmi činnými v trestnom konaní bola zabezpečovaná priebežne. Konkrétne išlo o spoluprácu v prípadoch, keď kontrolné orgány MF SR plnili oznamovaciu povinnosť orgánom činným v trestnom konaní podľa § 8 Trestného poriadku, alebo v najkratšie možnom termíne vybavovali dožiadania týchto orgánov v prípadoch podozrenia páchania trestnej činnosti. V záujme urýchlenia vybavovania dožiadaní orgánov činných v trestnom konaní sa uskutočňovali aj operatívne pracovné stretnutia s týmito orgánmi tak, aby sa zamedzilo zbytočným prieťahom v konaní. 
Ministerstvo uskutočnilo prostredníctvom Inštitútu pre verejnú správu doškoľovací kurz pre zamestnancov orgánov finančnej kontroly zameraný na aktuálne zmeny právnych predpisov.
V súvislosti s nadobudnutím účinnosti zákona č. 502/2001 Z. z. o finančnej kontrole a vnútornom audite bola v decembri 2001 vykonaná jeho prezentácia pre zamestnancov ústredných orgánov štátnej správy. 
Zamestnanci sekcií kontrolnej,  rozpočtovej,  legislatívnej a majetkovoprávnej MF SR v priebehu celého roku 2001 vykonávali lektorskú činnosť v rámci školení zamestnancov orgánov štátnej správy a miestnej samosprávy v Inštitúte pre verejnú správu.
Zameranie a plán kontrolných akcií MF SR v I. a II. polroku 2001 bol koordinovaný s Úradom vlády SR, NKÚ SR a ďalšími ministerstvami a ostatnými ústrednými orgánmi štátnej správy, pričom sa prihliadalo pri výbere kontrolovaných subjektov a zamerania kontroly na možné oblasti výskytu kriminality.